ՆԱԽԱԳԻԾ

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

ՈՐՈՇՈՒՄ

«——» ———2021 թվականի N----- -Լ

ՓԱՐԻԶՅԱՆ ՀԱՄԱՁԱՅՆԱԳՐԻ ՆԵՐՔՈ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021-2030 ԹՎԱԿԱՆՆԵՐԻ «ԱԶԳԱՅԻՆ ՄԱԿԱՐԴԱԿՈՎ ՍԱՀՄԱՆՎԱԾ ԳՈՐԾՈՂՈՒԹՅՈՒՆՆԵՐԸ» ՀԱՍՏԱՏԵԼՈՒ ՄԱՍԻՆ

Հիմք ընդունելով Հայաստանի Հանրապետության Սահմանադրության 146-րդ հոդվածը և Փարիզյան համաձայնագրի 4-րդ հոդվածի 2-րդ, 3-րդ, 4-րդ և 8-րդ մասերը՝ **Հայաստանի Հանրապետության կառավարությունը որոշում է.**

1. Հաստատել Փարիզյան համաձայնագրի ներքո Հայաստանի Հանրապետության 2021-2030 թվականների «Ազգային մակարդակով սահմանված գործողությունները»՝ համաձայն Հավելվածի:
2. Սույն որոշումն ուժի մեջ է մտնում հրապարակմանը հաջորդող օրվանից:

Հավելված  
ՀՀ կառավարության xx N…Լ որոշման

**ՓԱՐԻԶՅԱՆ ՀԱՄԱՁԱՅՆԱԳՐԻ ՆԵՐՔՈ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021-2030 ԹՎԱԿԱՆՆԵՐԻ «ԱԶԳԱՅԻՆ ՄԱԿԱՐԴԱԿՈՎ ՍԱՀՄԱՆՎԱԾ ԳՈՐԾՈՂՈՒԹՅՈՒՆՆԵՐԸ»**

1. Հայաստանի Հանրապետությունը վավերացրել է Միացյալ Ազգերի Կազմակերպության Կլիմայի փոփոխության մասին շրջանակային կոնվենցիան (այսուհետ՝ ԿՓՇԿ) 1993թ. մայիսին։ 2002թ. դեկտեմբերին Հայաստանը վավերացրել է Կիոտոյի արձանագրությունը, իսկ 2017թ. փետրվարին՝ վավերացրել է Կիոտոյի արձանագրության Դոհայի փոփոխությունը և Փարիզյան համաձայնագիրը: 2019թ. մայիսին Հայաստանի Հանրապետությունը վավերացրել է Մոնրեալի արձանագրության Կիգալիի փոփոխությունը՝ ստանձնելով փուլային եղանակով հիդրոֆտորածխածիններից (ՀՖԱ) հրաժարման ուղղությամբ հանձնառություն[[1]](#footnote-1): Հայաստանը հավատարիմ է մնում կլիմայի փոփոխության ազդեցության մեղմման բազմակողմ գործընթացին։
2. Հայաստանի Հանրապետությունը ՄԱԿ ԿՓՇԿ քարտուղարությանը ներկայացրել է իր Ազգային մակարդակով սահմանված նախատեսվող գործողությունները/ներդրում­ները (ԱՍՆԳ, INDC) 2015թ. սեպտեմբերին։ ԱՍՆԳ-ի նախապատրաս­տական փուլը տևել է 2015-2019թթ., որին հետևեց 2020թ. հաջորդ փուլը՝ մինչև 2050թ. ընկած ժամանակա­հատ­վածի համար։
3. 2017թ. փետրվարին Փարիզյան համաձայնագրի վավերացմամբ Հայաստանի ԱՍՆԳ-ն դարձավ Ազգային մակարդակով սահմանված գործողություններ/ներդրումներ (ԱՍԳ) 2015-2050թթ. ժամանակահատվածի համար։
4. Հայաստանի Հանրապետությունը զարգացող երկիր է և, որպես ՄԱԿ-ի Կլիմայի փոփոխության շրջանակային կոնվենցիայի Կողմ հանդիսացող զարգացող երկիր, ընդգրկված չէ Կոնվենցիայի I-ին Հավելվածում: Փարիզյան համաձայնագրի Հոդված 4-ի կետ 4-ով նախատեսվում է, որ զարգացած երկրներ հանդիսացող Կողմերը պետք է շարունակեն առաջնորդող դեր ունենալ՝ ստանձնելով տնտեսության բոլոր ուղղություններով արտանետումների բացարձակ կրճատման թիրախներ, և որ զարգացող երկրներ հանդիսացող Կողմերը պետք է շարունակեն ընդլայնել կլիմայի փոփոխության ազդեցության մեղմմանն ուղղված իրենց գործողությունները, ինչպես նաև խրախուսվում են ժամանակի ընթացքում տնտեսության բոլոր ոլորտներում արտանետումների կրճատման կամ նվազեցման թիրախների իրագործման ուղղու­թյամբ ջանքերը՝ հաշվի առնելով ազգային պայմանները։
5. 2015թ. իր ԱՍՆԳ-ով Հայաստանը պարտավորություն է ստանձնել հետամուտ լինելու տնտեսության բոլոր ոլորտներում մեղմման միջոցառումների ձեռնարկմանը՝ ձգտելով 2050թ. հասնել մեկ շնչի հաշվով զուտ արտանետումների 2.07 տ CO2 համ. ցուցանիշի՝ ֆինանսական, տեխնոլոգիական և կարողությունների զարգացմանն ուղղված միջազգային բավականաչափ աջակցության առկայության դեպքում։
6. Մինչև 2030 թվականը Հայաստանը կրկնապատկելու է վերականգնվող էներգիայի մասնաբաժինը էներգիայի արտադրության մեջ ընթացիկ դարի երկրորդ կեսին կլիմայական չեզոքության հասնելու իր ճանապարհին:
7. Հայաստանը դեպի ծով ելք չունեցող, խոցելի լեռնային էկոհամակարգերով երկիր է, որն արդեն իսկ ենթարկվում է կլիմայի փոփոխության և ջրի սակավության բացասական ազդեցությանը**:** Հետևաբար, հարմարվողականության քաղաքականությունը և միջոցառում­ները կարևոր նշանակություն ունեն Հայաստանի սոցիալական և տնտեսական զարգաց­ման նպատակներին հասնելու կարողության համար:
8. Սույն փաստաթղթով վերանայվել է 2015թ. ներկայացված ԱՍՆԳ-ն՝ համաձայն Կոնվենցիայի թիվ 4/CMA.1, թիվ 9/CMA.1 և թիվ 18/CMA.1 որոշումներով սահմանված ցուցումների: Այն պարունակում է մինչև 2030թ. արտանետումների նպատակադրված սահմանափակման և ԱՍԳ շրջանակներում ձեռնարկվելիք հարմարվողականության միջոցառում­ների վերաբերյալ, ինչպես նաև «գործողություններ և աջակցություն» մասով նախնական տեղեկատվություն։
9. ԱՍԳ-ն հիմնված է կանաչ տնտեսություն սկզբունքի վրա և համատեղելի է Կայուն Զարգացման Նպատակների հետ, որոնք արտացոլված են Հայաստանի Հանրապետության սոցիալական և տնտեսական զարգացման նպատակներում:
10. Վերանայված ԱՍԳ-ով Հայաստանի Հանրապետությունը որդեգրում է ԱՍԳ իրականացման տասնամյա ժամանակահատված (2021-2030թթ.)՝ ի տարբերություն իր ԱՍՆԳ-ի, որով առաջարկվում էր 2015-2050թթ. ժամանակա­հատ­վածը։ Հայաստանը պահպանում է մինչև 2050թ. մեղմման իր նպատակը՝ ջերմոցային գազերի (ՋԳ) արտանետումները նվազեցնել առավելագույնը 2.07 տ CO2 համ. մեկ շնչի հաշվով, որը կարտահայտվի իր երկարաժամկետ, ցածր արտանետումներով զարգացման ռազմավարությունում (ԵԺՌ-ՑԱԶՌ)։ Մինչև 2030թ. իրագործման ենթակա մեղմման նոր նպատակը համարժեք է 1990թ. արտանետումների մակարդակի համեմատ 40 տոկոսով նվազեցման:

|  |  |  |
| --- | --- | --- |
| **ՔԱՆԱԿԱՊԵՍ ՈՐՈՇԵԼԻ ՏԵՂԵԿԱՏՎՈՒԹՅՈՒՆ ՀՂՈՒՄԱՅԻՆ ԵԼԱԿԵՏԻ ՎԵՐԱԲԵՐՅԱԼ** | | |
| 1. | **Հղումային տարի** | 1990թ. |
| 2. | **Հղումային ցուցանիշների վերաբերյալ քանակական տեղեկություններ** | * Մինչև 2030թ. 40 տոկոսային նվազեցում` 1990թ. արտանետումների մակարդակի համեմատ * Ընդամենը ՋԳ արտանետումները 1990թ.՝ 25,855 Գգ CO2 համ. * Զուտ ՋԳ արտանետումներ 1990թ.՝ 25,118 Գգ CO2 համ. (ԱԿՀ 1990–2017թթ.) |
| 3. | **Հղումային ելակետերը չափելու համար օգտագործված տվյալների աղբյուրները** | * Պատմական տվյալները մեջբերված են Հայաստանի Հանրապետության 1990-2017թթ. «Ջերմոցային գազերի ազգային կադաստրի հաշ­վետվությունից», Երևան, 2020թ., Ազգային կադաստ­րի հաշվետվություն (ԱԿՀ) 2017թ. * 2030թ. արտանետումների թիրախի հաշվարկների հիմքում ընկած են՝ * 1990-2017թթ. ՋԳ գույքագրման տվյալները, * ՀՀ կառավարության 2021 թվականի հունվարի 14-ի N48-L որոշում[[2]](#footnote-2), որը նախատեսում է վերականգնվող էներգե­տիկայի ավելի հավակնոտ զարգացում և Հայկական ատոմային էլեկտրակայանի շահագործման ժամկետի հետագա երկարաձգում։ Նոր ռազմավարու­թյամբ սահմանված միջոցառումներն առաջնահերթ են համարվել 2019թ.ընդունված ՀՀ կառավարության ծրագրում՝ հիմնավորելով էներգետիկայի ոլորտում ՋԳ արտանետումների կանխա­տեսումները։ * «Արդյունաբերական պրոցեսներ և արտադրանքի օգտագործում», «Գյուղատնտեսություն» և «Թափոն­ներ» սեկտորների համար սահմանված արտանե­տում­ների թիրախները հիմնված են 4-րդ ազգային հաղորդագրության մեջ ներկայացված կանխատե­սում­ների և ենթադրությունների վրա: |
| 4. | **Հանգամանքները, որոնց ներքո Հայաստանի Հանրապետությունը կարող է թարմացնել հղումային ցուցանիշների մեծությունները** | Օգտագործված ցուցանիշների մեծությունները կարող են թարմացվել ՋԳ գույքագրման ազգային կադաստրի հետագա բարելավման արդյունքում, մասնա­վորապես՝ տարբեր ենթակատեգորիա­ների համար ավելի բարձր կարգի գնահատման մոտեցում­ների կիրառ­ման, նոր ենթակատե­գորի­աների դիտարկման, տվյալների ճշգրտության բարելավման, երկրին բնորոշ արտանետում­ների գործակիցների վերանայման և ինչպես նաև բարելավումներ բխող ՋԳ ազգային կադաստրի հաշվետ­վությունների տեխնի­կական վերլուծու­թյան շրջանակներում բացահայտված կարիքների: |
| **ԻՐԱԳՈՐԾՄԱՆ ԺԱՄԿԵՏՆԵՐԸ ԵՎ/ԿԱՄ ԻՐԱԿԱՆԱՑՄԱՆ ԺԱՄԱՆԱԿԱՀԱՏ­ՎԱԾՆԵՐԸ** | | |
| 5. | **Ժամկետը** | 2021թ. հունվարի 1 – 2030թ. դեկտեմբերի 31 |
| 6. | **Թիրախների քանակը** | Մեկ թիրախ` 2030թ. համար |
| **ՈԼՈՐՏԸ ԵՎ ԸՆԴԳՐԿՄԱՆ ՇՐՋԱՆԱԿԸ** | | |
| **7.** | **Թիրախի ընդհանուր նկարագրությունը** | Տնտեսության բոլոր ոլորտներ |
| 8. | **ՋԳ ընդգրկումը** | 1. Ածխածնի երկօքսիդ (CO2) 2. Մեթան (CH4) 3. Ազոտի ենթօքսիդ (N2O) 4. F-գազեր (HFCs, SF6)   Այս գազերը ներառված են Ջերմոցային գազերի ազգային կադաստրում։ |
| 9. | **Ոլորտների ընդգրկումը** | **Մեղմման գործողություններում ընդգրկված ոլորտները.**  ա. Էներգետիկա (ներառյալ էներգիայի արտադրություն և սպառում)  բ. Արդյունաբերական պրոցեսներ և արտադրանքի օգտագործում (հանքային արդյունաբերություն և F-գազեր)  գ. Գյուղատնտեսություն (աղիքային խմորում, ուղղակի և անուղղակի N2O արտանետումներ կառավարվող հողերից)  դ. Թափոններ (կոշտ թափոնների կառավարում, կեղտա­ջրեր)  ե. Անտառային տնտեսություն (անտառապատում, անտառների պահպանություն) և այլ հողօգտագործում: |
| **ՊԼԱՆԱՎՈՐՄԱՆ ԳՈՐԾԸՆԹԱՑՆԵՐ** | | |
| 10. | **Պլանավորման գործընթացները և իրականացման պլանները** | **Պլանավորման գործընթացները.**   * ԱՍԳ-ի մշակման և դրա մշտադիտարկման համակարգման աշխատանքները իրականացվում են Կլիմայի փոփոխու­թյան միջգերատեսչական համակարգող խորհրդի կողմից: Խորհուրդը ստեղծվել է Հայաստանի Հանրապետության վարչապե­տի 2012թ. հոկտեմբերի 2-ի թիվ 955-Ա որոշ­մամբ: Խորհուրդը բաղկացած է 10 նախարարություն­ների, կառավարությանը կից երեք պետական գործակալու­թյունների և երկու անկախ մարմինների, այն է` Հանրային ծառայությունները կարգա­վորող հանձ­նաժողովի և Վիճակագրական կոմիտեի ներկայա­ցուցիչներից: * ԱՍԳ-ի վերանայման ուղղությամբ հանրային խորհրդակցու­թյունների գործընթացն իրականացվել է կառավարության ընթացակարգերին համապատասխան, ներառյալ՝ գենդերպատասխանատու մոտեցմամբ քաղաքացիական հասարակության ներգրա­վմամբ, որին հաջորդել են խորհրդարանական քննարկումները: * ԱՍԳ-ի իրագործմանն աջակցություն կցուցաբերվի ենթազգային մակարդակով` ներգրավելով տեղական համայնքները և խրախուսելով բոլոր շահագրգիռ կողմերին, ներառյալ ՀԿ-ները, քայլեր ձեռնարկել՝ հաշվի առնելով երիտասարդության և խոցելի խմբերի կարիքները՝ գենդեր-պատաս­խա­նա­տու մոտեց­մամբ:   **Պլանավորման գործընթացներում հաշվի են առնվել հետևյալ ազգային պայմանները.**   * Հայաստանում ՋԳ արտանետումների հիմնական աղբյուրը էներգետիկայի սեկտորն է (էլեկտրական և ջերմային էներգիայի արտադրություն, այլ ստացիոնար և շարժական այրման աղբյուրներ, ներառյալ՝ տրանսպորտը և բնակելի սեկտորը, ինչպես նաև բնական գազի փախուստային արտանետում­ները): 2018թ. ՀՀ-ում առաջնային էներգիայի ընդհանուր մատակարարումը կազմել է 3.15 միլիոն տ ն.հ. կամ 1.1 տ ն. հ. / մեկ շնչի հաշվով: * Հայաստանը գործնականում չունի հանածո վառելիքի ներքին ռեսուրսներ և մեծապես կախված է հանածո վառելիքի ներմուծումից: 2018թ. առաջնային էներգիայի ընդհանուր մատակարար­ման 28.4% ապահովվել է ներքին ռեսուրսներով՝ միջու­կային էներգիա, հիդրոէներգիա, բիովառելիք և փոքր մասնա­բաժնով՝ արևի և քամու էներգիա: * Հայաստանի առաջնային էներգիայի ընդհանուր մատակարարման 64.9%-ը (2.04 մլն տ ն.հ.) բաժին է ընկնում բնական գազին, որին հաջորդում է նավթամթերքները՝ 10.2% (0.3 միլիոն տ ն. հ.): Էներգաարդ­յու­­նավետությունը, էներգախնայողությունը և վերա­կանգնվող էներգիայի զարգացումը առաջնահերթ են երկրի էներգետիկ անվտանգության տեսանկյունից, և ցածր ածխածնային զարգացման հիմնական շարժիչներն են։ * 2018թ. Հայաստանը արտադրել է 0.67 մլն տ ն. հ. էլեկտրաէներգիա, որից 43.3%-ը` բնական գազով աշխա­տող ջերմաէլեկտրակայաններից, 29.8%-ը` հիդրո­­էլեկտրա­կայաններից, 26.6%-ը` ատոմակայանից, իսկ 0.3%-ը` քամու և արևի կայաններից: Հայաստանը 1990թ. ի վեր, փուլային կարգով՝ աստի­ճանաբար և ամբողջովին, հրաժարվել է էլեկ­տրա­էներգիայի արտադրության կառուցվածքում մազութի գործածությունից։ Հայաստանի կառավարությունը չի սուբսիդավորում հանածո վառելիքի օգտագործումը: * 2018թ. էներգիայի ընդհանուր վերջնական սպառումը կազմել է 2.15 մլն տ ն.հ.: Վերջնական էներգիայի ամենա­մեծ սպառումը բաժին է ընկնում տնային տնտեսու­թյուններին՝ 33.1%, էներգի­այի սպառման երկրորդ խոշորա­գույն ոլորտը տրանս­պորտն է՝ 33.0%: * Հայաստանը փոքր, դեպի ծով ելք չունեցող երկիր է, որին բաժին է ընկնում ՋԳ գլոբալ արտանետումների 0.02%-ը: 2017թ. ընդհանուր ՋԳ արտանե­տումները կազմել են 10,624 Գգ CO2 համ., իսկ ՋԳ զուտ արտանետումները կազմել են 10,180 Գգ CO2 համ. (ԱԿՀ 2017թ.)։ * Հայաստանը միջինից բարձր եկամուտ ունեցող երկիր է, փոքրաթիվ ազգաբնակչությամբ. այնուամենայնիվ Հայաս­տանը հանձն է առնում իր պատասխանատվությունը և պատրաստակամ է ներդնել գործողու­թյուն­ների իր արդարացի մասնաբաժինը արտանե­տում­ների կրճատման ուղղությամբ: Համաձայն 2017-2018թթ. «Talanoa» երկխոսու­թյան արդյունքների` Հայաստանը պատրաստ է բարձրաց­նել իր հավակ­նությունները, և ժամանակի ընթացքում հաս­նել կլիմայական չեզոք ռեժիմի՝ միջազգային դոնոր­ների աջակցությամբ։ * Երկարաժամկետ մինչև 2050թ. պլանավորումը իրագործ­վելու է որպես Հայաստանի երկարաժամկետ՝ ցածր արտանետումներով զարգացման ռազմավարության պատ­րաստման մի մաս, 2021թ. Կառավարության կողմից փաստաթուղթն ընդունելու հեռանկարով: Հայաստանն ակնկալում է բավարար ֆինանսական, տեխնոլոգիական և կարողությունների զարգացման աջակցություն` կլիմայի փոփոխության հետևանքների մեղմման և հարմարվողա­կանության ապահովման ուղղությամբ։ * Կառավարության կողմից ԱՍԳ-ի վերանայման ժամանակ հաշվի առնված առանցքային նկատառումներն են. ազգային տնտեսության աճի պահպանումը, աղքատության կրճատումը, շրջակա միջավայրի պահպանությունը, կայուն զարգացման նպատակ­ների իրագոր­ծումը, միևնույն ժամանակ՝ ազգային էներգե­տիկ անվտանգության մեծացումը, ինչպես նաև՝ մատչելի և մաքուր էներգիայի մատակարարման ապահովումը:   **Իրականացման ծրագրերը.**  2021-2030թթ. ԱՍԳ-ի իրականացումն ապահովում են ազգային և ոլորտային ռազմավարու­թյունները և դրանց իրականացման ծրագրերը, մաս­նա­վորապես.   * ՀՀ կառավարության 2014 թվականի մարտի 27-ի N442-Ն որոշումը[[3]](#footnote-3) նախանշում է առավելապես տեղական էներգետիկ ռեսուրսների շահագործմանն ուղղված ծրագրերը՝ առանձ­նա­հատուկ ուշադրություն դարձնե­լով վերականգնվող էներգիայի օգտագործմանը և էներգախնայողության խթանմանը։ * ՀՀ կառավարության 2019 թվականի փետրվարի 8-ի N65-Ա որոշումը[[4]](#footnote-4) առանձնա­հատուկ շեշտադրված են միջուկային էներգիայի, վերականգնվող էներգիայի աղբյուրների զարգաց­ման, էներգաարդյու­նավետ և նոր տեխնոլոգիաների ներդրման հիմնահար­ցերը՝ նպատակ ունենալով ապահովել երկրի էներգետիկ անվտանգությունը և մատչելի և հուսալի էներգիայի մատակարարումը, ինչպես նաև՝ կլիմայի փոփոխության արդյունքում ի հայտ եկող խնդիրների մեղմումը և կանխար­գելումը՝ կատարելով միջազգային համաձայնա­գրերով ստանձ­­նած պարտավորությունները, կայուն քաղաքա­կա­նու­թյան մշակումը և իրականացումը ուղղված կանաչ տնտեսության խթանման և կայուն զարգաց­ման երկարաժամկետ նպատակների իրագործմանը։ * ՀՀ վարչապետի 2019 թվականի հունիսի 1-ի N666-L որոշման[[5]](#footnote-5) դրույթները` կլիմայի փոփոխությանն առնչվող՝ 12 և էներգախնայողության, վերականգնվող էներգե­տի­կայի և էներգետիկ անվտանգությանն առնչվող 34 գործողու­թյուններով: * ՀՀ կառավարության 2021 թվականի հունվարի 14-ի N48-L որոշումը[[6]](#footnote-6) երաշխավորում է էներգետիկ անվտան­գության ազգային գերակայությունը՝ միջուկային էներգիայի, գազատուրբինային ժամանակա­կից կայանների, ինչպես նաև տնտեսապես կենսունակ և տեխնիկապես հասանելի վերա­կանգն­վող էներգիայի աղբյուրների, հիմնականում՝ արևային էներգիայի գործածության զարգաց­ման և ընդլայնման հիման վրա: Մասնավորապես նախատեսվում է փոքր ՀԷԿ-երի հիմնական ներուժի գործադրումից հետո, ուշադրությունը սևեռել արևային և քամու էներգիայի աղբյուրներին՝ հզորաց­նելով արևային էներգիայի արտադրու­թյան իր կարողությունը ներկայիս 59.5 ՄՎտ-ից[[7]](#footnote-7) մինչև 1000 ՄՎտ 2030թ., ընդլայնելով ինչպես կանաչ էներգիայի տեսակարար կշիռը, այնպես էլ՝ էներգետիկ անվտանգությունը (առնվազն 15% 2030թ. էլեկտրա­էներգիայի արտադրության կառուց­վածքում)։ * ՀՀ կառավարության 2019 թվականի մայիսի 16-ի N650-Լ որոշմամբ[[8]](#footnote-8) նախատեսված է ընդունել «Հայաստանի Հանրապետության Էներգախնայողության և վերականգն­վող էներգետիկայի 2021-2030 թվականների ազգա­յին ծրագիր», որով կսահմանվեն ոլորտային նոր թիրախներ: * ՀՀ փոխվարչապետի 2020 թվականի սեպտեմբերի 11-ի N552-Ա որոշմամբ նախատեսված տրանսպորտային ոլորտի ռազմավարություն. հասարա­կական տրանսպորտի արդյունավետու­թյան բարձ­րա­ցում, վերականգնվող էներգիայի օգտագործում, էլեկտրական փոխադրա­մի­ջոց­ների գործածության ընդլայնման խթանում և աջակցություն։ * ՀՀ կառավարության 2019 թվականի դեկտեմբերի 19-ի N1886-Լ որոշում[[9]](#footnote-9)։ Ազոտային պարարտանյութերի կառավարման բարելավում և օրգանական գյուղա­տնտեսության զարգա­ցում, անասնա­բուծու­թյան կայուն ինտենսիվացում ցեղատեսակների բարելավ­ման միջոցով, ոռոգման համակարգերի բարելավում, թվային գյուղատնտեսության խթանում և տեխնոլո­գիական նորարա­րու­թյունների ներդնում: * ՀՀ կառավարության 2016 թվականի դեկտեմբերի 8-ի N49 արձանագրային որոշում[[10]](#footnote-10): * Անտառի նոր ազգային ծրա­գրի ընդունմամբ նախատեսվում է անտառածածկի ավելա­ցում՝ Հայաստանի տարածքի 12.9% չափով մինչև 2030թ.:   Անտառային տնտեսության և գյուղատնտեսության ոլոր­տային քաղաքականությունները համա­պար­փակ միջոցա­ռումների միջոցով նպատակ ունեն ապահովելու հողերի բոլոր կատեգորիաներում օրգանական ածխածնի պահպա­նումը, կուտա­կումը և պահեստա­վորումը: Ձեռք բերված հաշվեկշիռը ներկայացվելու է ԱՍԳ-ում:   * Ֆինանսավորում. ֆինանսավորման կարիքների գնահա­տումը 2021-2030թթ. ԱՍԳ իրագործման ազգային պլանի մաս է, որը մշակման ընթացքում է: * Հայաստանը ձգտում է մշակել «պարտք կլիմայի համար» նորարարական ֆինանսական փոխանակման մեխանիզմ, որի նպատակն է լրացուցիչ ֆինանսավորում ներգրավել կլիմայի փոփոխության հակազդ­ման համար և որն առաջարկում է նորարարության կիրառում ոչ միայն «պարտք կլիմայի համար» գործարքի տեխնիկական համա­տեքստում, այլ նաև երկկողմ և բազմակողմ մակարդակով երկրների կողմից ստանձնած պարտավորությունների առաջնա­հերթու­թյան սահմանման և արժևորման մասով: * Նախարարությունները և պետական գերատեսչություն­ները, որոնք պատասխանատու են ոլորտային ռազմա­վարությունների իրականացման համար, հետևյալն են. ՀՀ շրջակա միջավայրի նախարարություն, ՀՀ տարածքային կառավարման և ենթա­կառուցվածք­ների նախարարություն, ՀՀ ֆինանս­ների նախարարու­թյուն, ՀՀ էկոնոմիկայի նախարա­րություն, ՀՀ վիճակագրա­կան կոմիտե, ՀՀ հանրային ծառայությունները կարգա­վորող հանձնաժողով, ՀՀ [քաղաքաշինության կոմիտե](https://www.gov.am/am/bodies-under-government/234/), ՀՀ կադաստրի կոմիտե: |
| 11. | **Կամավոր համագործակցություն Փարիզյան համաձայնագրի 6-րդ հոդվածի ներքո** | ԱՍԳ-ով ստանձնած հանձնառությունը իրագործվելու է ազգային մակարդակով իրականացվող գործողությունների միջոցով, թեև դոնորային աջակցությունը անխուսափելի անհրաժեշտություն է՝ այդ գործողու­թյունների իրականացումն ապահովելու համար։  Տեղական ուժերով իրականացվող մեղմման արդյունքներին նպաստելու և ավելի խթանելու նպատակով Հայաստանը մտադիր է մասնակցել Փարիզյան համաձայնագրի հոդված 6-ով սահմանված շուկայական և ոչ շուկայական մեխանիզմ­ներին, ըստ Համաձայնագրի Կողմերի կողմից ընդունված համապատասխան դրույթների։ Այն է՝ համագործակցային մոտեցումներում, որոնք այլ Կողմերին հնարավորություն են ընձեռում ԱՍԳ-ների համար օգտվել միջազ­գայ­նորեն փոխան­ցելի մեղմման արդյունքներից (ՄՓՄԱ)` համաձայն Փարիզյան համաձայնագրի 6.2 հոդվածի, նաև՝ ծրագ­րային մեխանիզմներում ըստ 6.4 հոդվածի, որոնք տրամադրում են մեղմման լրացուցիչ արդյունքներ աջակցելու այլ երկրների կողմից ԱՍԳ նպատակներին հասնելուն, ինչպես նաև՝ ոչ շուկայական մոտեցումներում ըստ Համաձայնագրի 6.8 հոդվածի։ Հայաստանն արդեն իսկ համագործակցում է Եվրոպական Միության և վերջինիս անդամ երկրների հետ ազգային, տարածա­շրջանի և միջազգային մակարդակներում միջոցառում­ների խթան­ման համար, ներառյալ կլիմայի փոփո­խու­թյան հասցեա­գրման շուկայական և ոչ շուկայական մեխանիզմները[[11]](#footnote-11): |
| **Կլիմայի փոփոխությանն ուղղված հարմարվողականություն** | | |
| 12. | **Կլիմայի փոփոխության հարմարվողականություն** | **Պլանավորման գործընթացներում հաշվի են առնվել հետևյալ ազգային պայմանները.**   1. Հայաստանը դեպի ծով ելք չունեցող, լեռնային երկիր է, գտնվում է 375-4090 մետր բարձրության վրա։ Երկրին բնորոշ են վեց կլիմայական գոտիներ՝ չոր մերձարևա­դարձային, կիսաանապատային, տափաստա­նային, անտառային, ալպյան և ցուրտ բարձրլեռնային։ 2. Հայաստանի կլիման բավականին չոր է՝ տարեկան տեղումները կազմում են միջինում 592 մմ, որոշ շրջաններում՝ չոր, իսկ տեղումների առավելագույն մակարդակները դիտվում են լեռնային շրջաններում: 1935-2016թթ. ընկած ժամանակահատ­վածում ընդհա­նուր տեղումների քանակը նվազել է մոտ 9%-ով (1996թ. հետո նվազման տեմպերը շարունակ աճում են), ինչի արդյունքում առաջանում է գյուղատնտեսության ոլորտում հարմարվողականության համապատասխան միջոցառում­ների և ջրային ռեսուրսների ավելի լավ կառավարման անհրաժեշ­տու­թյուն: 3. Օդի միջին ջերմաստիճանը 1961-1990թթ. միջինի նկատմամբ զգալիորեն աճել է. 1929-2012թթ. ընթացքում 1.03°C-ով, իսկ 1929-2016թթ. ընթացքում այդ աճը կազմել է 1.23°C:   **Հարմարվողականության հիմքերը և մոտեցումները**   1. Հարմարվողականության ռազմավարությունը և ներդրումները հիմնված են ՄԱԿ ԿՓՇԿ-ի «Նպատակ» վերտառությամբ 2-րդ հոդվածի պահանջի վրա, որով նախատեսվում է սահմանափակել կլիմայի փոփոխու­թյան ազդեցություն­ներն այնպիսի ժամանակահատ­վածով, որը թույլ կտա ապահովել էկոհամակարգերի բնականոն հարմարեցումը կլիմայի փոփոխություններին: Այսպի­սով, ԱՍԳ-ում էկոհամակարգերի բնականոն հարմարվողականության վրա հիմնված մոտեցումը առանցքային նշանա­կություն ունի Հայաստանի հարմարվողականու­թյան ռազմավարու­թյան և գործողությունների (ներդրումների) համա­տեքստում, և «Կլիմայի փոփոխության հարմարվողականության ազգային գործողությունների ծրագիրը և 2021-2025 թվականների միջոցառումների ցանկը հաստատելու մասին» (ՀԱԾ) ՀՀ կառավարության որոշման նախագծի մշակման հիմքն է: 2. ՀԱԾ-ի գործընթացի հիմնական նպատակն է՝ նպաստել Հայաստանում կլիմայի ռիսկերի նվազեցմանը և կառավարմանը` դիմակայելով կլիմայի փոփոխության ազդեցությանը, օգտվելով ի հայտ եկող հնարավորու­թյուններից, խուսա­փելով կորուստ­ներից և վնասներից ու կառուցելով այնպիսի մեխա­նիզմներ, որոնք հնարավորու­թյուն կտան բնական, մարդկային, արտադրական և ենթակառուց­ված­քային համակարգերում հարմարվողա­կանության ապահովմանը։ Հարմարվողականության գործո­ղու­թյուն­ների համար կսահմանվեն առաջնա­հեր­թու­թյուններ՝ ելնելով կլիմայի փոփոխության նկատ­մամբ տարբեր ոլորտների խոցելիության աստիճա­նից.  * բնական էկոհամակարգեր (ջրային և ցամաքային, ներառյալ անտառային էկոհամակար­գեր, կենսաբազմազանություն և հողածած­կույթ) * մարդու առողջություն * ջրային ռեսուրսների կառավարում * գյուղատնտեսություն, ներառյալ ձկնաբուծություն և անտառային տնտեսություն * էներգետիկա * Բնակավայրեր և ենթակառուց­վածք­ներ * զբոսաշրջություն:  1. Հայաստանի Հանրապետությունը ընդունում է կլիմայի փոփոխությունների հարմարվողականության էկոհամա­կար­գային մոտեցումը: Էկոհամա­կարգային մոտեցումը համահունչ է երկրի բնապահ­պա­նական քաղաքականու­թյանը, որը կապակցված է երկրի՝ մինչև 2050թ. երկարա­ժամկետ ռազմավարու­թյանը և Հայաստանի զարգացման առաջնահերթություններին: 2. Հարմարվողականության էկոհամակարգային մոտեցումն ակնկալվում է ընդգրկել յուրաքանչյուր ոլորտի քաղաքա­կանության կառուցվածքում, ինչպես արտա­ցոլ­ված է ոլորտային հարմարվողականության ծրագ­րե­­րում: Սա հնարավորություն է ընձեռում ոլորտային և տեղական մակարդակում իրականացվող գործողություններում ներառել այնպիսի քաղաքականություն և մեխանիզմներ, որոնք նպաստում են կենսաբազմազանության և էկոհամակարգերի սպասարկման բարելավմանը, եկամուտ­ների ստեղծմանը, աղքատության կրճատմանը, ենթակառուց­վածքների հարմարվողական զարգացմանը կամ դիմակայունությանը և ածխածնային արտանետումների մեղմման հարակից օգուտների ստացմանը՝ կլիմայի փոփոխու­թյան հարցում երկրի ընդհանուր խոցելիության նվազեցման նպատակով: 3. ՀԱԾ-ն պարբերաբար վերանայվելու և թարմաց­վելու է 5-ամյա փուլերով` Ազգային հաղորդա­գրության վերանայում­ներին զուգահեռ, Կոնվեն­ցիայով և Փարիզյան համաձայնագրով նախա­տեսված հարմարվողականության վերաբերյալ հաղորդագրությունների ներկայացման և համապատասխան չափման, հաշվետվողականության և հավաստա­գրման գործընթացներին զուգընթաց` ապահո­վելու անհրաժեշտ տեղեկատվություն քաղա­քա­կանության և միջոցառումների իրականացման և ձեռքբերումների վերաբերյալ։ |
| **ԵՆԹԱԴՐՈՒԹՅՈՒՆՆԵՐ ԵՎ ՄԵԹՈԴՈԼՈԳԻԱԿԱՆ ՄՈՏԵՑՈՒՄՆԵՐ, ՆԵՐԱՌՅԱԼ՝ ՄԱՐԴԱԾԻՆ ՋԵՐՄՈՑԱՅԻՆ ԳԱԶԵՐԻ ԱՐՏԱՆԵՏՈՒՄՆԵՐԻ ԳՆԱՀԱՏՄԱՆ ԵՎ ՀԱՇՎԱՌՄԱՆ, ԻՆՉՊԵՍ ՆԱԵՎ ԸՍՏ ԱՆՀՐԱԺԵՇՏՈՒԹՅԱՆ, ՎԵՐԱՑՄԱՆ ՀԱՄԱՐ** | | |
| 13. | **Ենթադրություններ և մեթոդաբանական մոտեցումներ, որոնք օգտագործվել են մարդածին ՋԳ արտանետումների հաշվառման և վերացման համար, համաձայն Կողմի ԱՍԳ-ի** | * Արտանետումների գնահատման կիրառված մեթոդաբա­նու­­թյունը հիմնված է Կլիմայի փոփոխության փորձագետ­ների միջկառավարա­կան խմբի (այսուհետ՝ ԿՓՓՄԽ) 2006թ. ջերմոցային գազերի գույքագրման ազգային հաշվետվությունների ուղեցույց­երի վրա: * ԿՓՓՄԽ-ի 2006թ. գույքագրման ծրագրակազմը, օգտա­գործվել է տվյալների մուտքագրման, արտանետում­ների հաշվարկ­ման, արդյունքների վերլուծության և եզրակա­ցությունների համար: * Գլոբալ տաքացման ներուժը (այսուհետ՝ ԳՏՆ, GWP) օգտագործվել է 100 տարվա ժամանակային սանդղակով` համաձայն ԿՓՓՄԽ-ի գնահատման 2-րդ զեկույցի (1995թ. ԿՓՓՄԽ ԳՏՆ արժեքներ), որի հիման վրա CH4, N2O, F-գազերի արտանետումները փոխարկվել են CO2 համ. -ի։ * ՋԳ արտանետումները և կլանումները գնահատվել են ԿՓՓՄԽ-ի 2006թ. ուղեցույցերով սահմանված 1-ին, 2-րդ և 3-րդ կարգի մեթոդաբանությամբ: Հիմնական աղբյուրների դեպքում կիրառվել են առավելապես 2-րդ և 3-րդ կարգի մեթոդա­բանու­թյունները: 3-րդ կարգի մեթոդաբանու­թյունը օգտա­գործվել է էլեկտրաէներգիայի և ցեմենտի արտա­դրությունից գոյացող CO2 արտանետումները գնահատելու համար: 2-րդ կարգի մեթոդաբա­նու­թյունը օգտագործ­վել է բնական գազի ստացիոնար և շարժական այրման, բնական գազի փախուստային CH4 արտանետումների, սառեցման և օդորակման գործունեությունից ՀՖԱ-ների արտա­նետում­ների (մեթոդ 2Ա), գյուղատնտեսական կենդանիների աղիքային խմորումից, խոշոր եղջերավոր կենդանիների, գոմեշների և ոչխարների գոմաղբի կառավար­ման արդյուն­քում գոյացող CH4 արտանետում­ները, և անտառային հողեր մնացած հողեր կատեգորիայից CO2-ի զուտ կլանման և կոշտ թափոնների ոչնչացու­մից CH4 արտանետումների գնահատման համար: * ԱԿՀ 2017-ում ներկայացված են յուրաքանչյուր կատեգորիայի վերաբերյալ մանրամասն տեղեկություններ, ներառյալ՝ արտա­նետումների մասնաբաժինները, մեթոդաբանու­թյունը, տվյալ­ների աղբյուր­ները, անորոշու­թյան գնահատումը, համասեռ ժամանակային շարքերի, որակի ստուգման/որակի ապահովման գործընթացները, տվյալների աղբյուրից կախված վերահաշվարկման առաջարկությունները և պլանավորված բարելավումները: |
| 14. | **Թափանցիկություն** | **Մեղմման և հարմարվողականության գործողությունների թափանցիկությունը կապահովվի հետևյալ միջոցներով.**   1. Ազգային Չափման, հաշվետվողականության և հավաստա­գրման համակարգի ներդրում՝ Փարիզյան համաձայնագրի 13-րդ հոդվածում նշված գործողություն­ների և աջակց­ության թափանցիկության շրջա­նակի ապահովման եղանակների, ընթացակարգերի և ուղեցույցերի արտա­ցոլման նպատակով (որոշում թիվ 18/CMA.1)։ 2. Ջերմոցային գազերի արտանետումների ազգային կադաստրի մշակում երկամյա պարբերականությամբ։ 3. Ազգային հաղորդագրությունների և երկամյա առաջընթա­ցի զեկույցների /երկամյա թափանցիկության զեկույցների մշակում և ներկայացում ՄԱԿ-ի ԿՓՇԿ քարտուղարություն (2024թ.-ից)։ 4. ԱՍԳ վերանայման ընթացքում մասնակցային գործընթացի և հաջորդ ԱՍԳ-ների պատրաստման ընթացքում հանրային քննարկումների մեխանիզմի պահպանում` գենդեր-պատաս­խա­նա­տու մոտեցմամբ։ 5. Բաց և հասանելի տեղեկատվության համա­կարգի ապահովում՝ հանրային ծառայություն մատուցողների և քաղաքացիական հասարակության կազմակերպություն­ների համագործա­կցության ամրապնդման միջոցով։ |
| **ԻՆՉՈ՞Ւ Է ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆԸ ՀԱՄԱՐՈՒՄ, ՈՐ ԱԶԳԱՅԻՆ ՄԱԿԱՐԴԱԿՈՎ ՍԱՀՄԱՆՎԱԾ ԳՈՐԾՈՂՈՒԹՅՈՒՆԸ ԱՐԴԱՐԱՑԻ Է ԵՎ ՀԱՎԱԿՆՈՏ՝ ՀԱՇՎԻ ԱՌՆԵԼՈՎ ԱԶԳԱՅԻՆ ՊԱՅՄԱՆՆԵՐԸ** | | |
| 15. | **Որքանո՞վ է Հայաստանի Հանրապետության Ազգային մակարդակում սահմանված ներդրումը արդարացի և հավակնոտ` հաշվի առնելով ազգային պայմանները։** | * 2020թ. ԱՍԳ-ի թիրախը, 2015թ. ԱՍՆԳ-ի համե­մատ, համա­պա­տասխանեցվել է երկրի ՋԳ արտանետումների և կարողությունների վերաբերյալ վերջին տվյալներին՝ ելնելով 10-ամյա ժամանակահատվածի, որը ներդաշնակեցվել է Փարիզյան համաձայնագրի Կողմերի մեծ մասի սահմանած ժամանակացույցին, ինչպես նաև՝ համահունչ է գլոբալ գույքագրման նախապատրաստական աշխատանքներին: * Ներկայումս Հայաստանի արտանետումները կազմում են գլոբալ արտանետումների ընդհանուր ծավալի 0.02%-ից ցածր մասնաբաժինը: * 1993թ. ՀՆԱ-ն 1990թ. համեմատ գրանցել է 53.1%-ի անկում, ինչը պայմանավորված էր Խորհրդային Միության շրջանակներում գործող տնտեսական համակարգի փլուզմամբ: 1994թ. հետո ՀՆԱ-ի աճը վերականգնվել է: 1994-2018թթ. ընկած ժամանակահատ­վա­ծում միջին աճը կազմել է 6.2%, բացա­ռությամբ 2009թ., երբ ՀՆԱ-ն նվազեց 14.1% -ով: * Տնտեսության վերականգնումը Հայաստանում ուղեկցվել է ցածր ածխածնային զարգացման ուղղությամբ զգալի առաջընթացով: 2017 թվականին 1990 թվականի համեմատ ՋԳ արտանե­տումները միավոր ՀՆԱ-ի հաշվով (2010թ. կայուն գներով) նվազել են 4.7 անգամ` կազմելով 0.86 Գգ CO2համ./մլն ԱՄՆ դոլար: ՀՆԱ էներգատարությունը 2017 թվականին 1990 թվականի համեմատ նույնպես նվազել է 4.7 անգամ` կազմելով 0.27 տ ն.հ./1000 դոլար: Սա արդյունք է տնտեսու­թյան կառուցված­քային փոփոխությունների, վերա­կանգնվող էներ­գիայի աղբյուրների լայն օգտագործ­ման, ցածր ածխածնային տեխնոլոգիաների կիրառման Էներգաարդյունավետության միջոցառում­ների իրականաց­ման, որոնք Հայաստանի ցածր արտանետումներով զարգացման միտումների վկայություններ են[[12]](#footnote-12): * Հայաստանը պլանավորում է շարունակել զարգանալ որպես ցածր ածխածնային, ժամանակակից տնտեսություն և նպաստել Կոնվենցիայի և Փարիզյան համա­ձայ­նա­գրի երկարաժամկետ գլոբալ նպատակի իրագործմանը՝ իր հնարավորությունների և համապատաս­խան կարողություն­ների չափով: |
| 16. | **Ինչպե՞ս է Ազգային մակարդակով սահմանված գործողությունը/ ներդրումը նպաստում Կոնվենցիայի նպատակի իրագործմանը, որը սահմանված է Հոդված 2-ում:** | **Հայաստանի Հանրապետության ԱՍԳ ձևակերպ­վել է այն ենթադրությամբ, որ այն հնարավորություն կտա՝**   1. Պահպանել գլոբալ միջին ջերմաստիճանի աճը մինչարդյունաբերական մակարդակից բարձր 2°C-ից զգալիո­րեն ցածր մակարդակում, և ջանքեր գործադրել ջերմաս­տի­ճանի աճը մինչարդյունաբերական մակարդա­կից բարձր 1.5°C-ից չգերա­զանցելու ուղղությամբ, գիտակցելով, որ այդպիսով հնարավոր է զգալիորեն նվազեցնել կլիմայի փոփոխության ռիսկերը և ազդեցությունները, 2. Հետամուտ լինել Կոնվենցիայի նպատակի իրագործմանը՝ միաժամանակ առաջնորդվելով նրա սկզբունքներով, ներառյալ արդարության և ընդհանուր, բայց տարբերակ­ված պարտականությունների և համապատասխան հնարա­­վորու­թյունների սկզբուն­­քով` հաշվի առնելով ազգային առանձնա­հատուկ պայմանները, 3. Մեղմման և հարմարվողականության գործողություններում կիրառել էկոհամակարգային մոտե­ցում, նախա­պատվու­թյունը տալով հավասարակշռված և համակցված գործողություններին: |

1. Կիգալիի փոփոխության կողմ չհանդիսացող երկրներից Հայաստանի Հանրապետություն ՀՖԱ-ների ներմուծման, այդ երկրներ արտահանման, ինչպես նաև այդ երկրներ Հայաստանի Հանրապետության տարածքով ՀՖԱ-ների տարանցիկ փոխանցման արգելքը կգործի 2033 թվականից: [↑](#footnote-ref-1)
2. Հայաստանի Հանրապետության **էներգետիկայի բնագավառի զարգացման ռազմավարական ծրագրին (մինչեվ 2040 թվականը), Հայաստանի Հանրապետության էներգետիկայի բնագավառի զարգացման ռազմավարական ծրագրի (մինչև 2040 թվականը) իրագործումն ապահովող ծրագիր-ժամանակացույցին հավանություն տալու և Հայաստանի Հանրապետության կառավարության մի շարք որոշումներ ուժը կորցրած ճանաչելու մասին** [↑](#footnote-ref-2)
3. **Հայաստանի Հանրապետության 2014-2025 թվականների հեռանկարային զարգացման ռազմավարական ծրագիրը հաստատելու և Հայաստանի Հանրապետության կառավարության 2008 թվականի հոկտեմբերի 30-ի N 1207-Ն որոշումն ուժը կորցրած ճանաչելու մասին** [↑](#footnote-ref-3)
4. Հայաստանի Հանրապետության կառավարության ծրագրի մասին [↑](#footnote-ref-4)
5. **Հայաստանի Հանրապետության և Եվրոպական Միության և ատոմային էներգիայի եվրոպական համայնքի ու դրանց անդամ պետությունների միջև կնքված համապարփակ և ընդլայնված գործընկերության համաձայնագրի կիրարկման ճանապարհային քարտեզը հաստատելու մասին** [↑](#footnote-ref-5)
6. Հայաստանի Հանրապետության **էներգետիկայի բնագավառի զարգացման ռազմավարական ծրագրին (մինչեվ 2040 թվականը), Հայաստանի Հանրապետության էներգետիկայի բնագավառի զարգացման ռազմավարական ծրագրի (մինչև 2040 թվականը) իրագործումն ապահովող ծրագիր-ժամանակացույցին հավանություն տալու և Հայաստանի Հանրապետության կառավարության մի շարք որոշումներ ուժը կորցրած ճանաչելու մասին** [↑](#footnote-ref-6)
7. 2020թ. հուլիսի 1-ի դրությամբ [↑](#footnote-ref-7)
8. **Հայաստանի Հանրապետության կառավարության 2019-2023 թվականների գործունեության միջոցառումների ծրագիրը հաստատելու մասին** [↑](#footnote-ref-8)
9. **Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարությունը և Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարության կատարմանն ուղղված 2020-2022 թվականների միջոցառումների ծրագիրը և ժամանակացույցը հաստատելու մասին** [↑](#footnote-ref-9)
10. **Հայաստանի Հանրապետության 2017-2036 թվականների կոշտ  կենցաղային թափոնների կառավարման համակարգի զարգացման ռազմավարությանը հավանություն տալու մասին** [↑](#footnote-ref-10)
11. Սույն երկկողմ համագործակցության շրջանակը ուրվագծած է ՀՀ-ԵՄ Համապարփակ և ընդլայնվածգործընկերության համաձայնագրի (ՀԸԳՀ, CEPA) գլուխ IV-ում և Հավելված IV-ում [↑](#footnote-ref-11)
12. Տե՛ս ՀՀ 4-րդ Ազգային հաղորդագրությունը ՄԱԿ-ի ԿՓՇԿ-ին [↑](#footnote-ref-12)